钦定古今图书集成/明伦汇编/官常典/第109卷 > 梁
## 钦定古今图书集成/明伦汇编/官常典/第109卷 > 梁

### 武帝天监元年封萧宝义为巴陵王

按《梁书武帝本纪》，“天监元年夏四月丙寅，即皇帝位，
封齐帝为巴陵王，全食一郡，载天子旌旗，乘五时副
车，行齐正朔，郊祀天地，礼乐制度，皆用齐典。齐宣德
皇后为齐文帝妃，齐后王氏为巴陵王妃。巴陵王薨
于姑孰，追谥为齐和帝，终礼一依故事。”

按《通鉴纲目》：梁主欲以南海郡为巴陵国，徙王居之。
沈约曰：“不可慕虚名而受实祸。”梁主颔之，乃使所亲
郑伯禽诣姑孰，以生金进王。王曰：“我死不须金，醇醪
足矣。”乃饮沈醉，伯禽就折杀之。以萧宝义为巴陵王。
宝义幼有废疾，不能言，故独得全，使奉齐祀。

### 大同六年诏补晋宋齐三代诸陵守视

按《梁书武帝本纪》，大同六年夏四月癸未，诏曰：“命世
兴王，嗣贤传业，声称不朽，人代徂迁二宾，以位三恪
义在。时事浸远，宿草榛芜，望古兴怀，言念怆然。晋宋
齐三代诸陵有职司者，勤加守护，勿令细民妄相侵
毁，作兵有少，补使充足，前无守视，并可量给。”